b'\n_START_ARTICLE_\nCapri, Campania\n_START_SECTION_\nInsula\n_START_PARAGRAPH_\nInsula Capri, denumit\xc4\x83 \xc3\xaen antichitate Caprea (insula a fost colonizat\xc4\x83 de greci \xc3\xaenc\xc4\x83 din secolul VII \xc3\xae.Hr.), este situat\xc4\x83 la intrarea \xc3\xaen Golful Napoli. Insula are 6,7\xc2\xa0km lungime \xc8\x99i aproximativ doi kilometri l\xc4\x83\xc8\x9bime, iar suprafa\xc8\x9ba sa m\xc4\x83soar\xc4\x83 10,4 kilometri p\xc4\x83tra\xc8\x9bi. Elementul caracteristic al reliefului insulei \xc3\xael constituie st\xc3\xa2ncile abrupte de calcar care se \xc3\xaenal\xc8\x9b\xc4\x83 din ad\xc3\xa2ncurile m\xc4\x83rii. Monte Solaro este punctul situat la cea mai mare altitudine de pe insul\xc4\x83 \xc8\x99i m\xc4\x83soar\xc4\x83 589 de metri \xc3\xaen\xc4\x83l\xc8\x9bime._NEWLINE_Pe insula Capri se afl\xc4\x83 trei localit\xc4\x83\xc8\x9bi mai importante. Capri este a\xc8\x99ezarea principal\xc4\x83 a insulei. Portul Marina Grande se afl\xc4\x83 pe coasta de nord, iar la vest se ridic\xc4\x83 Anacapri. Pentru a ajunge de la Capri la Anacapri trebuie str\xc4\x83b\xc4\x83tute 784 de trepte s\xc4\x83pate \xc3\xaen st\xc3\xa2nc\xc4\x83. La vest de Anacapri se afl\xc4\x83 Grota Albastr\xc4\x83.\n_START_SECTION_\nPrivire de ansamblu\n_START_PARAGRAPH_\nCele mai importante puncte de atrac\xc8\x9bie ale ora\xc8\x99ului sunt Via Krupp, Faraglioni, Arco Naturale, Villa Lysis, Villa Malaparte. Palazzo a Mare este situl arheologic cu cele mai \xc3\xaentinse vestigii romane din zona litoral\xc4\x83 a ora\xc8\x99ului Capri.'